寄謝黄元信惠茶
作者：薛師石
朝代：宋

paragraphs: 建溪金鋌直幾千，余性所嗜一已偏。
尋常草卉不足進，龍團鳳夸如珉堅。
長鬚健卒前月到，手提茶器急取煎。
妻兒攢眉笑苦澀，爲言真味茲天然。
易牙去已久，吾齒若貝編。
枵腸豈廢食，睡省非壯年。
惜此餘香滯喉頰，巡除吟詠聲諓諓。
詩成寄題建寧郡，主茶官吏俱時賢。
合同緘印一時畢，進奉飛馳爭春妍。
天子不敢嘗，薦以寢廟先。
定自褒嘉到屬郡，趣君密邇玉爐煙。
一以此味沃天下，邪魔驅掃無留連。